Marina Tsvetajeva

Marina Tsvetajeva (vene keeles Марина Ивановна Цветаева; 26. september / 8. oktoober 1892 Moskva – 31. august 1941 Jelabuga) oli vene luuletaja ja tõlkija.

Tema isa oli kunstiajaloolane ja antiikaja asjatundja Vladimir Tsvetajev (1847–1913), kes 1912 asutas Moskvas Aleksander III nimelise Kunstimuuseumi (tänapäeval A. Puškini nimeline Kaunite Kunstide Muuseum) ja oli kuni surmani selle esimene direktor. Tema ema oli kontsertpianist Maria Mein (1868–1906), kes suri tiisikusse. Tal oli õde, kirjanik ja luuletaja Anastassia Tsvetajeva (1894–1993), ning isa esimest abielust ooperilaulja Varvara Ilovaiskajaga (1858–1890) oli tal poolõde kultuuritegelane Valeria Tsvetajeva (1883–1966) ja poolvend kunstiteadlane ja dekoraator Andrei Tsvetajev (1890–1933).

Marina lapsepõlv oli materiaalses mõttes külluslik, sest isa oli Peterburi Teaduste Akadeemia liige, kuid emotsionaalses mõttes pingestatud. Isa eelistas oma teisele naisele mälestust esimesest naisest, keda ta väga armastanud oli, ema ei saanud kunagi päris üle abielueelsest suhtest abielumehega. See kandus üle laste omavahelistessegi suhetesse ja esimese naise lapsed tülitsesid alailma teise naise lastega.

Marina hakkas luuletama 6-aastaselt ning mitte ainult vene, vaid ka prantsuse ja saksa keeles. Kuid ema laitis luuleharrastust, pidades seda muusikast madalamaks kunstivormiks. Ema mõjul õppis Marina 1899–1902 klaverit mängima ja ta omandas teatud keskpärase taseme, ehkki klaverimäng talle ei meeldinud.

1902 avastati emal tiisikus ja järgmised 3 aastat reisis pere mitmes Lääna-Euroopa riigis, naastes Moskvasse aasta enne ema surma. Järgmistel aastatel õppis Marina mitmes Moskva tüdrukutekoolis ja tema õpitulemused polnud silmapaistvad, näiteks 1907. aasta algupoolel visati ta välja von Dervizi koolist vabamõtlemise ja jultumuse tõttu. Siiski lõpetas ta 1910 M. Brjuhhonenko nimelise tütarlaste eragümnaasiumi, kus oli õppinud kaks aastat.

1909. aasta suvel sõitis Tsvetajeva esimest korda iseseisvalt välismaale, nimelt Pariisi, kus õppis Sorbonne'i suvekoolis vanaprantsuse kirjandust. Samal sügisel naasis ta Moskvasse, kus hakkas käima sümbolistide kirjastuse "Musaget" loengutel ja kohtumistel.

1910. aasta sügisel avaldas Tsvetajeva oma raha eest oma esimese teose, päevikuna vormistatud luulekogumiku "Õhtune album". See äratas mõjukate vene kriitikute tähelepanu. Samal talvel hakkas ta avaldama kirjanduskriitikat.

1911. aasta kevadel kohtas Tsvetajeva Krimmis Sergei Efronit, kes oli temast aasta noorem. Nad abiellusid 19. jaanuaril 1912 ja 18. septembril 1912 sündis neile tütar Ariadna Efron. 13. aprillil 1917 sündis tütar Irina, kes suri 15. veebruaril 1920 haiguse ja nälja tõttu lastekodus. 1. veebruaril 1925 sündis poeg Georgi, kes hukkus juulis 1944 maailmasõjas Druja lähedal.

Aastatel 1922–1939 elas perekond välismaal, põhiliselt Prantsusmaal. Pärast kodumaale naasmist Sergei vahistati, mõisteti spioonina surma ja hukati, Ariadna veetis palju aastaid koonduslaagris ja asumisel, Marina Tsvetajeva poos enda üles.

Vene luuletajad
Sündinud 1892
Surnud 1941